Sydney-inperking eindig ná 106 daeDie bekende Operahuis in Sydney. Foto: Pixabay Inwoners in Sydney sal Maandagoggend verheug opstaan ná vier maande van “blood, sweat and no beers”. Die meer as 5 miljoen inwoners is onderwerp aan ŉ 106 dag lange afsonderingsperiode om die verspreiding van die hoogs oordraagbare Delta-variant te probeer voorkom. Met al hoe minder nuwe gevalle – Nieu-Suid-Wallis het Sondag 477 gevalle aangemeld – en meer as 70% van diegene ouer as 16 wat ten volle ingeënt is, vee Sydney die spinnerakke uit die hoeke. ŉ Handjievol kroeë en restaurante het om 00:01 plaaslike tyd sy deure oopgemaak aan klante wat ten volle ingeënt is. “Wees die eerste een om ŉ koue bier te geniet en wees die eerste een om bietjie met vriende te kuier,” het die eienaars van Easts in die stad se Bondi-woonbuurt gesê. Haarkappers sal ook later in die dag hul deure oopmaak alhoewel talle van hulle weke lank vooruit volbespreek is. Winkels, skole, skoonheidsalonne en kantore is al sedert Junie vir nienoodsaaklike werkers gesluit en daar was ongekende beperkings op persoonlike vryheid. Daar was ŉ verbod op alles van reis meer as 5 km van jou huis, besoeke aan familie, sport, inkopies en om begrafnisse by te woon. “Baie min lande het só streng of uiterste benadering tot die bestuur van Covid-19 as Australië,” het Tim Soutphommasane, ŉ akademikus en voormalige rassediskriminasie-kommissaris vir Australië, aan AFP gesê. Daar sal steeds ŉ beperking wees op massa-byeenkomste en internasionale grense en skole sal vir ŉ paar weke lank nog gesluit bly. “Dit is ŉ groot dag vir ons staat,” het premier Dominic Perrottet gesê. “Ná ’100 days of blood, sweat and no beers’. Julle verdien dit.” Perrottet het klante gemaan om werknemers goedhartig te behandel uit vrees dat ŉ verbod op diegene wat nie ingeënt is nie, moontlik tot betogings kan lei. Daar is ook kommer dat die ophef van die inperkingsregulasies moontlik tot ŉ nuwe vlaag gevalle kan lei. Die Australiese Mediese Vereniging het gesê hy ondersteun ŉ geleidelike opheffing van beperkings, maar dat dit “noodsaaklik is om die impak van elke stap op oordrag en nuwe gevalle dop te hou”. “Anders sal Nieu-Suid-Wallis se hospitale moontlik oorweldig word ondanks ŉ hoë inentingskoers.”